Мчыбжьык ахь знык 1992-93 шықәсазтәи Аџьынџьтәылатә еибашьра афонд анапхгара имҩаҧнагоит изаамҭанатәу аилатәара . Амшхәаҧштә аҿы иқәгылан ацхыраара зҭатәу аинвалидцәа рызҵаара абарҭ ахырхарҭақәа рыла – аҧсшьара, астоматологиатә , астационартә хәышәтәрақәеи , иара убасгьы Урыстәыла анҭыҵ аҽыхәыштәреи . Асанаториатә хәышәтәразы арзаҳалқәа алазҵахьаз , урҭ уажәазы ирмыхәаҧшӡеит.
Афонд анапхгара ражәақәа рыла, ҳазну аамҭазы афонд ауал ақәӡам ҳтәылаҿы еиҧш , уи анҭыҵгьы . Уи аусура аанкыламызт апандемиа аныҟала инаркны иахьа уажәраанӡагьы . Жәы-мзы рыҩныҵҟа ҩышәи ҩажәи ҩыџьа-ҩык ацхыраара рыҭан , ахарџь иартәеит хә- миллионки бжаки .
Афонд анапхгара ражәақәа рыла, ирыдыркыло арзаҳалқәуа зегьы иаҧҵоу акомиссиа ишьақәнарҕәҕәоит . Уи иалоуп Аҧсны агәабзиарахьчареи , атәылахьчареи , адемографиатә политикеи асоциалтә еиқәыршәареи , афинансқәеи рминистррақәа рхаҭарнакцәа, иара убасгьы аинвалидцәа рфонд анапхгара.
Акомиссиа алахәыла, Аҧсны агәабзиарахьчара аминистр ихаҭыҧуаҩ Алхас Конџьариа иажәақәа рыла, иахьа ирыдыркылаз арзаҳалқәа аилагарақәа рымаӡам , ишьақәырҕәҕәатәуп ҳәагьы азиҧхьаӡеит .
Иахьатәи аамҭазы афонд рымаҵ ауеит х-нызқь-ҩык инарзынаҧшуа аинвалидцәа . Еиҭашәгәалаҳаршәоит , фы-мз раҧхьа афонд аҿы агәаҭарақәа шхацыркыз .Уи зыхҟьаз , аҵыхәтәантәи аамҭазы афонд иадҵаало аинвалидцәа рхыҧхьаӡара иааџьоушьаратәы иахьацлаз ауп. « Уи агәыҩбара цәырнагеит. Агәаҭарақәа макьанагьы ихыркәшаӡам. Урҭ рылҵшәақәа иаарласны амассатә информациа ахархәагақәа ирылаҳҳәараны ҳаҟоуп» - рҳәеит афонд анапхгара .
Дениза Гьергьиаҧҳа , Ельдар Дамиров , Алықьса Агәхаа .АТ.